
Për organizimin e shërbimit të kontrollit të plehrave kimike

Në mbështetje të nenit 100 të Kushtëtutës dhe të neneve 6, 7 dhe 20, të ligjit nr.8531, datë 23.9.1999, "Për Shërbimin e Kontrollit të Plehrave Kimike", me propozimin e ministrit të Bujqësisë dhe Ushqimit, Këshilli i Ministrave

Vendosi:

1. Shërbimi i Kontrollit të Plehrave Kimike është pjesë e strukturës organizative të Institutit të Tokave dhe përbëhet nga adiministratorët, inspektorët dhe punonjësit ndihmës.
2. Administratorët, inspektorët dhe punonjësit ndihmës emërohen nga këshilli drejtues i Institutit të Studimit të Tokave, me propozimin e drejtorit të këtij institucioni.
3. Numri i punonjësve të Shërbimit të Kontrollit të Plehrave Kimike të jetë 9 (nëntë) administratorë, 5 (pesë) inspektorë dhe 3 (tre) punonjës ndihmës.
4. Paga e administratorëve caktohet në bazë të vendimit nr.393, datë 3.9.1992, të Këshillit të Ministrave, "Për pagat e punonjësve të institucioneve buxhetore", pika 4, paragrafet 1 dhe 2. Fondi për pagat përballohet nga buxheti i vitit 2000, i miratuar për Ministrinë e Bujqësisë dhe Ushqimit.
5. Paga e inspetorëve dhe punonjësve ndihmës vendoset nga këshilli drejtues i Institutit të Studimit të Tokave, në raport me të ardhurat që krijohen gjatë veprimtarisë së Shërbimit të Kontrollit të Plehrave Kimike.
6. Ngarkohen Ministria e Bujqësisë dhe Ushqimit dhe Instituti i Studimit të Tokave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

